<b>תשובה </b>דבר ברור הוא שהחובל והמבעיר מקלקלין הן ולפיכך הן פטורין דהרי אמרינן בגמרא חובל ומבעיר אינה משנה כלומר זאת המשנה שחייבה החובל ומבעיר אינה משנה שסומכין עליה לפי שהן מקלקלין ופטורין ואם תמצא לומר משנה ויהיו חייבין אין לך דרך שיהא החובל חייב אלא חבל כדי ליקח דם לכלבו וכן המבעיר כדי ליקח האפר שנמצא שלא חבל והבעיר דרך השחתה כדי שיהא מקלקל הנה למדת שהחובל והמבעיר דרך השחתה מקלקלין הן ועיקר מחלוקת רבי יהודה ורבי שמעון אינה מצויה אצלינו בכל התלמוד ולא בתוספתא ולא בספרא ולא בספרי ונראים לי הדברים שמחלוקתם בדבר זה באותן הברייתות שלא נכתבו כגון מתניתא דבר קפרא ורבי הושעיא וחבריהם וכבר נשאלה שאלה לרבינו האיי גאון זצ"ל על עקר מחלוקתם ואמר שאינה ידועה וכך כתב רבינו נסים זצ''ל בכתב המפתח אבל ודאי הרי נתברר לך שהן חולקין רבי יהודה ור' שמעון במקלקל דר' יהודה פוטר בחובל דרך קלקול ור' שמעון מחייב: משה בן מיימון זצ"ל